## Riješenje Ustavnog suda Republike Hrvatske broj U-III-236/1993 od 5. siječnja 1994.

### NN 6/1994 (28.1.1994.), Riješenje Ustavnog suda Republike Hrvatske broj U-III-236/1993 od 5. siječnja 1994.

# USTAVNI SUD REPUBLIKE HRVATSKE

odlučujući o ustavnoj tužbi M.M. iz S.B., na sjednici održanoj
5. siječnja 1994. godine, donio je ovo

## RJEŠENJE

1.

Odbacuje se ustavna tužba.

2.

Ovo rješenje objavit će se u "Narodnim novinama"

Obrazloženje:

M.M. iz S.B. podnio je ovom Sudu ustavnu tužbu u kojoj navodi da su
mu povrijeđena ustavna prava iz članka 3, 14, 48, 49. i 54.
Ustava Republike Hrvatske rješenjem Općinskog suda u S.B. R1-152/91
od 30. listopada 1991. godine, rješenjem Okružnog suda u S.B. GŽ 1/92 od
8. siječnja 1992. godine te obavijesti Državnog odvjetništva Republike
Hrvatske Gt 96/92 od 16. travnja 1992. godine. Ustavna tužba, u ovom slučaju
nije dopuštena niti pravodobna. Ustavni zakon o Ustavnom sudu Republike
Hrvatske ("Narodne novine", broj 13/91) u odredbi članka
28. propisuje da svatko može podnijeti Ustavnom sudu Republike Hrvatske
ustavnu tužbu ako smatra da mu je odlukom sudbene upravne vlasti ili drugih
tijela koja imaju javne ovlasti povrijeđeno jedno od Ustavom utvrđenih
sloboda i prava čovjeka i građanina. Stavak 2. tog članka
propisuje da ako je zbog povrede ustavnih prava dopušten drugi pravni put,
ustavna tužba može se podnijeti tek nakon što je taj pravni put iscrpljen.
Nadalje, članak 29. citiranog Zakona propisuje da se ustavna tužba
može podnijeti u roku od mjesec dana računajući od dana primitka
odluke. Iz uvida u spis RI 152/91 kao i priloga ustavnoj tužbi proizlazi
da rješenjem Općinskog suda u S.B. R1 152/91 od 31. listopada 1991.
godine nije dovršen pravni put jer je dozvoljena žalba na tu odluku. Ona
je i izjavljena te je Okružni sud S.B. povodom nje donio rješenje Gž 1/92
od 8. siječnja 1992. godine kojim je žalba odbijena a to rješenje,
kojim je iscrpljen pravni put, tužitelj je primio 28. siječnja 1992.
godine. Kako je ustavna tužba podnesena 24. lipnja 1993. godine, ona je,
dakle, podnesena izvan zakonskog roka pa nije pravodobna. Dopis Državnog
odvjetništva Republike Hrvatske kojim se priopćuje M.M. ocjena o
nepostojanju uvjeta za podizanje zahtjeva za zaštitu zakonitosti nije odluka
u smislu citirane odredbe članka 28. Ustavnog zakona o Ustavnom
sudu Republike Hrvatske, jer predstavlja samo obavijest o tome da se zahtjev
za zaštitu zakonitosti neće podizati, pa ustavna tužba glede te obavijesti
nije dopuštena. S obzirom na izneseno proizlazi da nema procesnih pretpostavki
za odlučivanje o biti stvari u ovom slučaju, pa je ustavnu
tužbu. na osnovi čl. 26. Ustavnog zakona o Ustavnom sudu Republike
Hrvatske valjalo odbaciti. Objava ove odluke temelji se na odredbi članka
20. st. 1. Ustavnog zakona o Ustavnom sudu Republike Hrvatske ("Narodne
novine", broj 13/91).

Broj: U-III-236/1993.

Zagreb, 5. siječnja 1994.

USTAVNI SUD REPUBLIKE HRVATSKE

**Predsjednik Jadranko Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 6/1994-114